SET ปิดบวก 7 จุด รอปัจจัยใหม่หนุน แนะจับตาตัวเลขเงินเฟ้อสหรัฐฯ 10 ก.พ.นี้
SET ปิดบวก 7 จุด สอดคล้องกับตลาดภูมิภาคเอเชีย รอปัจจัยใหม่หนุน แนะจับตาตัวเลขเงินเฟ้อสหรัฐฯ 10 ก.พ.นี้ แนวโน้มวันพรุ่งนี้คาดแกว่งไซด์เวย์ในกรอบแนวรับ 1,670 จุด และแนวต้าน 1,690 จุด แนะติดตามการประชุมกนง.
8 ก.พ. 2565

นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ กล่าวว่า ดัชนีตลาดหุ้นไทยในวันนี้ทรงตัว ยืนในแดนบวกได้เล็กน้อย สอดคล้องกับตลาดหุ้นอื่นในภูมิภาคเอเชีย เนื่องจากนักลงทุนรอดูปัจจัยใหม่ โดยเฉพาะเรื่องของตัวเลขเงินเฟ้อสหรัฐ ที่จะมีการเปิดเผยในวันที่ 10 ก.พ.นี้ ซึ่งล่าสุดก็เริ่มเห็นสัญญาณอัตราผลตอบแทนพันธบัตรรัฐบาลสหรัฐ (Bond Yield) ที่ปรับตัวขึ้นมาใกล้ระดับ 2% จากตัวเลขการจ้างงานนอกภาคเกษตรที่ออกมาดี ทำให้ธนาคารกลางสหรัฐ (เฟด) อาจเข้มงวดนโยบายการเงินมากขึ้น
สำหรับแนวโน้มการลงทุนวันพรุ่งนี้ นายณัฐชาต กล่าวว่า ตลาดฯน่าจะแกว่งไซด์เวย์ในกรอบ แนวรับ 1,670 จุด และแนวต้าน 1,690 จุด โดยแนะนักลงทุนติดตามดูการประชุมคณะกรรมการนโยบายการเงิน (กนง.) ในวันที่ 9 ก.พ.นี้ คาดว่าจะมีการกล่าวถึงมุมมองต่อเศรษฐกิจไทย หลังเงินเฟ้อเริ่มสูง และส่งผลกระทบต่อกำลังซื้อของประชาชนมากขึ้น
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 5,334.73 ล้านบาท ปิดที่ 154.50 บาท เพิ่มขึ้น 2.50 บาท
PTT มูลค่าการซื้อขาย 4,169.07 ล้านบาท ปิดที่ 40.25 บาท เพิ่มขึ้น 0.25 บาท
PTTEP มูลค่าการซื้อขาย 3,772.23 ล้านบาท ปิดที่ 134.00 บาท เพิ่มขึ้น 3.00 บาท
BBL มูลค่าการซื้อขาย 3,035.66 ล้านบาท ปิดที่ 141.00 บาท เพิ่มขึ้น 1.00 บาท
SCB มูลค่าการซื้อขาย 2,617.95 ล้านบาท ปิดที่ 130.00 บาท เพิ่มขึ้น 3.00 บาท